# Guerzenneu Breih-Izel/Marù dom Jojeb en Turnié

| ◄ Béléan Pluniaù é kours en dispeah bras | Marù dom Jojeb en Turnié | Lihér d’en dud a Bloué ► |
* Liés mat é vezé kuhet é Sant Hilér
* E ti Jojeb er Strat, trézolér er hartér,
* A pe saùé danjér aben ean um denné
* En ur veinglé toulet doh hent Bertelamé.
* Anemized er fé ne oent ket hemb gouiet
* E oé é ti er Strat é chomé de guhet.
* Ur huéh é arriùant a daul sompren én ti.
* Gouian bras e hré hoah, en amzér e oé kri ;
* Er béleg e gavant azéet doh en tan :
* « Deit genemb aben kaèr, e larant ind, deit bean,
* Bremen é vou lahet un dén ag er hornad
* Ha ne fal ket dehou merùel hemb kovésat.
* Chetu aveit petra é omb deit d'hou kavet.
* Saùet, héliet-ni, pé groeit e gareet. »
* — Pé rézon e hues hui de lahein en dén-sé ?
* E lar dehé kentéh dom Jojeb en Turnié.
* Ha reskondein e hrant : « Taùet, mar plij genoh,
* Arriù e brei eùé hou tro devéhatoh. »
* Hag é dro de verùel e zas, èl ma larent
* Rak er blé seihtek kant huézek ha pear uigent,
* Kent pèl amzér arlerb, é achimant miz mé,
* Er béleg fidél-men e gollas é vuhé
* Ag é varů ken èhus cheleuet en istoér.
* Ur vanden soudarded, davéet d’er hemér,
* E doareu Sant Hilér e droé hag e zistroé.
* Er heh beleg kuhet én don ag er veinglé,
* A p’ou guél é tostat, e saill aben ér méz
* Ne houér de bé tu troein téhein e zou diés ;
* Neoah hemb kol amzér chetu ean é ridek
* Eit monet de guhet é kreiz ur segaleg.
* Allas ! guélet é bet er bléad é vouljal ;
* A ziar er gerhér éndro d’er park segal,
* Er soudarded e sel doh er beleg é poén ;
* En ur prad izéloh asé e hra tremén
* Moiand erbet d’achap! er park e zou groñnet,
* En dén santél um rant hag é ma keméret.
* D’er gér a Sant-Hilér er honduiér goudé,
* Ranjennet èl Jézus, é vestr a garanté,
* Ha doh er varlen puns, dirak trezeu er Strat,
* E ma staget nezé de hortoz un herrad.
* E ti en trézolér én un taul antréet,
* Er Nationed joéius e dorré ou sèhed
* « Inour d’emb ni hiniù ! inour d’emb ! é larent.
* « E ma d’emb en laul-men, ia tapet é alkent,
* « Er beleg disentus doh lézenneu er vro ;
* « E ma d’emb en ostiz e glaskemb a huerso. »
* Dom Turnié ankinet ag er méz ou hleué.
* Neoah lan a fians hemb arsaù é pedé.
* « Revou groeit, o Jézus men Doué, e laré ean
* Hou volanté santél ar en doar él en Nean !
* Mar bein lakeit d’er marù, aveit-oh é varùein.
* Men Doué, sekouret mé, hou péet truhé doh-ein. »
* Tuchant a Sant-Hilér é lam. er soudarded
* Ar hent Sant-Nikolas ou guélér é vonet.
* Goarnet mat étré deu, dom Jojeb er Turnié
* E gerh gredus d’er marù — Nitra kin ne horté. —
* E vontre ra d’unan, d’en aral é argant.
* Soudarded ha béleg kent pèl é arriuant
* Etal kroéz Boternau, én dias lann Sant-Hilér,
* Més doh Sant Nikodém, én èbr ag en amzér
* En tenneu fuzillen e gleùér é tarhein,
* « É ta er Chouanned marsé d’en délivrein,
* E lar nezé skontet er mestr ag er vandén ;
* Arrestamb ér léh-men ha lahamb ean abén.
* « Deu zén eit er lahein, deu skouid de bep unan.
* « Ama, pautred, guélamb, deit amen, tosteit bean ! »
* Deu zén a Vaud, deu vrér e gousant d’er marhad.
* Hag en deu Judas-men e huélér é tostat
* Ur gléan én ou dorn ha saùet én aùel
* Eit lemel é vuhé get er beleg fidél,
* Hirissein ne hrant ket é don ou haloneu,
* Unan a glei dehou, en aral a zéheu,
* Ar vorden er fozel, guéh-der-huéh er pikant ;
* Er béleg e andur en dauleu hemb demant.
* Sel guel é sterd é zent, neoah ne vransel ket ;
* Tribuéh taul lérh-oh-lerh en des bet reseuet,
* E boulieu digor e skuill goèd a boulad
* Hag er beleg ataù, largantéus ha mat,
* E bardon èl Jézus d’en deu zén didruhé.
* Asten e hra é zorn dehé get karanté
* Kaion en dén gouiùan e vehé bet touchet.
* Mès én neu voureù-men krioh pé kri perpet,
* Arlerh en dout ean skoeit édan é zigroézél
* E feut é ben é kroéz hag en taul er fozel.
* Er torfet e oé groeit de huéh ér de vitin
* Ha peah blé ha tregont en doé biùet hemb kin.
* Er beleg katolik multret aveit é Zoué.
* En Nationed arauk e ia kentéh goudé.
* Un dén ag er hornad, ur labourér gredus
* En des guélet a bèl en torfet hirisus.
* Arlerh m’en dé oeit kuit, er vanden soudarded
* Aben é laka prés eit monet de huélet
* Più oé bet skoeit dehé én ur féson ken tér,
* Hag hanauein e hra korv béleg Sant-Hilér,
* Astennet er fozel, béet é kreiz é hoed.
* En un taul er barréz e gleu en neùéted ;
* En dud ag er hartér e zou deit a vostad
* Hag a skuillein dareu dén erbet n’hel parrat
* Dirak fas er béleg, kignet ha disliùet,
* Dirak é houlieu é tivérein perpet,
* Er horv e zou douget betag kroéz Boternaù.
* Er léh-sé dastumet er geih tud a Bluniaù
* E geij ou fedenneu hag ou dareu kevret.
* Allas ! reih é houiant er péh ou des kollet :
* Ur bugul soursiabl, un tad karantéus
* E zalhé aveité léh hur Salvér Jézus.
* Più e ziskou bremen ou relijion dehé ?
* Ha più ou honfortou en déieu a dristé ?
* Neoah ur chonj bourus e zousa ou glahar :
* Ag en Nean ou beleg e sellou doh en doar,
* E sellou get truhé doh er barréz karet,
* Emen en des kement pedet ha labouret.
* Ia, o beleg santél, a greiz en eurusted,
* En hou pobl a Bluniau liés é chonjeet ;
* Hui ou harou perpet, hui ou goarnet dalhmat
* Fidél de Jézus-Christ a rumad de rumad.
* Ben un herrad arlerh, er horv goleit a hoed
* E zou lakeit ér leur get er brasan respet.
* D’er gér a Sant-Hilèr er hasér d’énterrein
* Hag er bobl e héli hemb arsaù é ouilein,
* Hemb arsaù é krial : « Pardon, men Doué pardon. »
* Eit sentein doh aviz er beleg dom Talmon,
* Edan er gorden kloh, en dias ag er chapél,
* E ma toulet er hé d’er relégeu santél :
* « Azen, e laré ean, kentoh eit er véred,
* E veint kavet ésoh én amzér de zonet. »
* A pe goéh en harnan, en hiaul e splann arré.
* El-sen hur bro a Frans, pèl amzer én dristé,
* E huél hoah aveiti déieu kaèr é splannein.
* Bonapart, dén nerhus, en des groeit en doujein.
* Arriù é de vout mestr ér Ranteleh abéh
* Hag en dirollereh e ziskar é pep léh.
* Open, d’er Fransision é ven dakor eùé
* Er liberté santél de chervijein ou Doué ;
* En ilizieu cherret ér muian a léhieu,
* Aveit reseu er bobl e zigor ou dorieu,
* Hag énně dastumet, deved ha bugulion,
* E gan hoah él agent de Jézus mélasion.
* E kreiz er leùiné ankoéhat n’hellér ket
* En déieu ankinus én hur bro treménet.
* A pe oé d’er gouian en erh ar en toenneu,
* A bep tu d’en uéled, épad er filajeu,
* E oé liés pen-konz é tiér Breih-Izél
* Ag er hours ma oé groeit d’er véléan brezél.
* E kartér Sant-Hilér é oé konzet dalbeh
* Ag er beleg en doé skuillet é hoéd abéh,
* Ha memb er ré vihan abret mat e houié
* Hanù er beleg santél, dom Jojeb en Turnié.
* Er roched e zougé, a pe oé bet lahet,
* El un dras présius e chomas pèl goarnet
* Er gér a Sant-Hilér, é ti Jojeb Er Strat ;
* Er mercheu goed enni e oé guélet spis mat,
* En trihuéh taul gléan e ziskoé ou léhieu,
* Testoni glaharus ag er brasan drougeu.
* Ah! perak é ma bet kollet er roched-sé ?
* Un dra de hoarn perpet, ur trezol kaèr e oé.
* Allas ! un dé benak ur vatéh dirézon
* Hé ras d’ur pasajouré klask en alézon.
* Er hol e zou gloézus ; bout zou neoah chomet
* Restajeu aral guèl ag er beleg lahet :
* Eih vlé a hantér-hant goudé ma oé multret.
* Ataù ér memb tachad é gorv e oé doaret,
* En dias ag er chapél édan er gorden kloh.
* Deit chonj nezé d’en dud d’en inourein muioh
* E chanjein léh dehou hag er lakat er hér
* Enou betag hiniù, tostig tra d’en autér,
* E chom é gorv santél a houdé er hours-sé.
* Hag é hanù glorius e lénamb ar er bé
* E seblant laret d’emb : « Groeit èl on hou tevér,
* « Karet betag er marù Jézus-Krist, hur Salvér. »
* Bremen él guéharal tud vras ha bugalė
* En des chonj ér hartér ag en eutru Turnié ;
* Etal é vé, der sul, é huelér liés mat
* Estroh aveit unan gredus é patérat.
* Hag er mammeu kristén get hou bugalègeu
* E ia de zeulhinein dirak è relégeu ;
* Tud klan, tud maheignet, e lar get guirioné
* Ou dès kavet sekour é pedein ar é vé.
* Chetu perak bremen énnou é chonjér hoah
* Kerklouz avèl érauk, kerklous avèl biskoah.
* Er blé-hont, trihuéh kant huézek ha pear uigent,
* Eit inourein é varù dégoéhet kant vlé kent,
* E vroiz béléan en doé vennet gobér
* Ur gouil bras a drest par é chapel Sant-Hílér.
* Person parréz Pluniau, é achimant miz mé,
* En doé galùet en dud d’er gouil inourabl-sé ;
* E voch oé bet kleùet, Peizanted ha béléan
* E oé deit aben kaèr get en hireh vrasan,
* E oé deit a Bluniaù, Guénin, Bertelamé,
* A Vaud, Santéz-Anna, Bihui, Melrand eué.
* Er chapél kampennet bi-koah ligernusoh
* E od karget a dud; ér méz é oé muioh.
* Hemb arvar, ag en Nean dom Jojeb En Turnié
* E sellé doh er bobl get joé ha karanté.
* Er péh e hellé hoah kreskein é eurusted
* E oé guélet tud kar, nied ha niézed
* E pedein get er bobl dirak é relégeu.
* P’en des er véléan kannet er chervijeu,
* Er prehésion e ia betag er léh santél
* Emen en des ridet goed er beleg fidél.
* Enou kroéz Boternaù bremen ne huélér mui ;
* Ur groéz aral braùoh e verch de bep hani
* Er léh en des ruet dom Jojeb en Turnié
* Get é hoed jénérus skuillet aveit er fé.
* Kent pél er préhésion e retorn d’er chapél.
* Epad en overen, arlerh en aviél,
* En eutru Go Herri e gonz d’er fidéled
* Ag en treu burbudus men dint deit de huélet,
* Ag er beleg santél lahet é Sant-Hilèr,
* Ag ol er véléan sentus doh ou devér
* E oé chomet ér vro de sekour hun tadeu
* En amzér éhus-hont, karget a drebilleu.
* Doh é gonzeu en dud gloézet e cheleué,
* A zeulegad éleih en dareu e ridé !
* Mes a vout ankinet penaus eué parrat
* E kleuet en istoér ag en amzér divat
* En des bet hun tadeu de dremén guéharal
* Pe oé hur bro a Frans goasket get en dud fal ?
* Birùikin n’ankoéhet, bredér a garanté,
* Er véléan gredus en des soufret eit Doué,
* Er vugulion santél e ziskoé d’hun Tadeu
* En hent d’er Baraouiz, hemb doujein er poénieu.
* Bremen avèl nezen é hés én hou parrèz
* Béléan vat eué, apert, lan a furnéz.
* Ama! tud a Bluniaù, chomet fidél dehé ;
* Chetu hous amied guellan é guirioné ;
* Aveit hous eurusted hemb arsaù é pedant.
* Salvein hous ineañneu nitra kin ne glaskant
* Kalon sakret Jézus, mamen er garanté,
* E ra dehé gréseu eit hou karein èl-sé.
* Kredet mé, doh ou boéh mar vennet cheleuet
* Er bed-men hag en Nean, eurus um gaveet.
* Més eùé mar chonjet ou lezel a kosté
* N’hou pou kin de hortoz meit glabar ha tristé,
* Chomet fidél enta, fidél é pep amzér
* D’hou peléan e zalh eit-oh léh hur Salvér ;
* Chomet fidél perpet d’en Iliz katolik
* E zou bet disket d’où karein a vihannik,
* Ha laret, Pluniaùiz, èl hou tadeu eùé !
* « Kentoh meruel mil guéh eit ankoéhat un Doué ! »